Ekhvan päihde- ja mielenterveysasiakkaiden asumispalvelut Lauritsalaan Saimaankadulle

Etelä-Karjalan hyvinvointialueen (Ekhva) päihde- ja mielenterveyskuntoutujien asumispalvelut siirtyvät Saimaankadulle Lappeenrannan Lauritsalaan. Yksikköön muuttaa vuoden 2025 loppuun mennessä asukkaita eri puolilta maakuntaa, muun muassa Hiessillan asumisyksiköstä.

Saimaankatu 3-5 luhtitalot omistaa kaupunkiyhtiö Lappeenrannan Asuntopalvelu Oy. Näissä kiinteistöissä on 19 asuntoa, joista muutama on jo tällä hetkellä Ekhvan tukiasuntona.

Asuntopalvelun hallitus päätti tiistaina 28.1. kokouksessaan vuokrata kolme luhtitaloa Ekhvalle.

Saimaankadun asukkaille on eilen ilmoitettu irtisanomisesta.

Info Saimaankadun naapurustolle maaliskuussa

Hiessillassa oleva, 13 päihdeasiakkaan asumisyksikkö on alusta alkaen todettu väliaikaiseksi ratkaisuksi. Ekhva on jo pidempään etsinyt pysyvämpiä tiloja yhdessä Lappeenrannan kaupungin kanssa.

Kuten Hiessillassa, myös Saimaankadulla tulee olemaan ympärivuorokauden henkilökuntaa paikalla.

-Naapurustotyömme mukaisesti myös Saimaankadun lähialueen asukkaille tullaan järjestämään infotilaisuus. Tämä Ekhvan tilaisuus pidetään Lauritsalan koululla 3.3.2025 klo 17-18. Julkaisemme tästä vielä lehti-ilmoituskutsun helmikuussa. Tilaisuudessa kerrotaan asumisyksikön toiminnasta, palvelupäällikkö Vesa Piikki sanoo.

Luhtitalot vaativat pieniä muutostöitä. Lisäksi pihalle tullaan mahdollisesti rakentamaan henkilökuntatila, sillä kaikki asunnot otetaan asumiskäyttöön.

Nykyiset Saimaankadun vuokrasuhteet päättyvät kesän jälkeen, joten muutostöiden jälkeen todennäköinen asumisyksikön käyttöönottoaika on vuoden 2025 lopulla.

Hiessillan tilojen jatkovuokrauksen osalta Ekhva ei ole tehnyt vielä päätöksiä, mutta hyvinvointialueella on tarvetta muun muassa iäkkäiden asiakkaiden lyhytaikaisten hoivapaikkojen lisäämiselle. Tilojen soveltuvuutta tähän arvioidaan.

Lisätietoja:

Etelä-Karjalan hyvinvointialue (Ekhva): Sally Leskinen, hyvinvointialuejohtaja, p. 0400 497 418, sally.leskinen@ekhva.fi

Ekhvan Saimaankadun asumispalvelut: Vesa Piikki, palvelupäällikkö, psykososiaalinen kuntoutus, puh. 044 791 4431, vesa.piikki@ekhva.fi

Lappeenrannan Asuntopalvelu Oy: Veli-Matti Pulli, toimitusjohtaja, p. 020 496 3201 veli-matti.pulli@aspakoti.fi